DAMIAN MASYENENE-MWANZA WATU wanne,
akiwamo Ofisa Mfawidhi wa Rasilimali za Uvuvi Kanda ya Ukerewe, Ibrahim Jalali,
wameuawa katika vurugu zilizozuka juzi kati ya wananchi na askari, Kisiwa cha
Siza, Wilaya ya Ukerewe mkoani Mwanza. Tukio hilo
lilitokea juzi kati ya saa 9 hadi 10 jioni katika kisiwa hicho ambacho sehemu
kubwa ya wananchi wake ni wavuvi. Akithibitisha
kutokea kwa tukio hilo, Mkuu wa Wilaya ya Ukerewe, Cornel Magembe, alisema askari
huyo aliuawa kwa kushambuliwa kwa mawe na wananchi. Alisema hadi
sasa watu watatu wanashikiliwa wakihusishwa na tukio hilo. Magembe alisema
Serikali haitoruhusu kuona watumishi wake wanazuiwa kutekeleza majukumu yao na
kwamba yeyote anayehusika atafikishwa kwenye vyombo vya sheria. Alisema askari
mmoja aliyejeruhiwa amepelekwa Hospitali ya Rufaa ya Mkoa wa Mwanza, Sekou
Toure kwa matibabu zaidi, huku mwananchi mmoja aliyejeruhiwa kwa risasi
akiendelea kutibiwa Hospitali ya Wilaya ya Ukerewe, Bomani. “Ni kweli
jana kulitokea tukio la mauaji katika Kisiwa cha Siza kinachokaliwa na wavuvi
kwa asilimia kubwa, ilitokea ugomvi baina ya wananchi ambao ni wavuvi na kikosi
cha doria majira ya saa 10 jioni,” alisema Magembe. Alisema kikosi
hicho kilichokuwa na askari saba, kilifika eneo hilo na kuanza kufanya shughuli
iliyowapeleka, lakini wananchi wakawazuia na kuanza kumshambulia kwa mawe mkuu
wa kikosi, Jalali hadi walipomuua.  “Baada ya hapo wakaanza tena kuwashambulia
askari. Katika juhudi za kujiokoa, askari mmoja alifyatua risasi, kwa bahati
mbaya ikawapata wananchi wanne, ambao watatu walifariki papo hapo na mmoja
kujeruhiwa,” alisema Magembe. Alisema Kamati
ya Ulinzi na Usalama ya Wilaya ilifika eneo la tukio na kukuta watu
wameshatawanyika. “Tuliwahi
katika eneo lile, lakini tukakuta wananchi wametawanyika, jana (juzi)
tumekamata watu watatu wanaoshukiwa kuhusika na jambo hili na wanaendelea
kuhojiwa, pia tunaendelea na msako na tuna matumaini tutawakamata wote. “Tunaendelea
na uchunguzi kubaini undani na chanzo cha tukio hili, kama Serikali tunalaani
vikali jambo hili, haikubaliki kuwazuia watumishi wa Serikali kufanya ama
kutimiza wajibu wao na kuanza kuwashambulia,” alisema. Awali juzi
jioni, Mkuu wa Mkoa wa Mwanza, John Mongella, alisema mamlaka zinaendelea na
uchunguzi wa jambo hilo kubaini chanzo kwani taarifa za awali zilizopo
zinaeleza kuwa vurugu ndizo zilizosababisha mauaji hayo. “Mchana wa
leo (juzi) tulipata taarifa kutoka Wilaya ya Ukerewe, Kisiwa cha Siza karibu na
kisiwa kikubwa cha Ghana, kulikuwa na doria ya kupambana na uvuvi haramu, baada
ya kufika pale kulitokea mzozo kati ya timu nzima ya kikosi cha kudhibiti uvuvi
haramu na wananchi. “Kwa sababu
yoyote ile iwayo, mwananchi ama mtu yeyote hatakiwi kujeruhuiwa ama kuumizwa
bila sababu ya msingi, kama Serikali tunaendelea kufanya uchunguzi, yeyote
anayehusika atakabiliwa kisheria. “Vyombo
vinaendelea na uchunguzi kubaini sababu zaidi, hakuna atakayeonewa, nitoe pole
kwa familia za marehemu, na kama Serikali tunaendelea kufanya taratibu na Kamati
ya Ulinzi na Usalama ya Wilaya tayari iko kule, imeagizwa ibaki huko
kujiridhisha mpaka usalama na utulivu utakaporejea, pia Kamati ya Mkoa
ilitarajiwa kwenda kule Jumanne,” alisema.